《杂诗》
宋代·李复

猗兰生幽林，秀叶凝绿滋。
含芬静不发，默与清风期。
美人闲婉娈，遗世从云螭。
袖中双珠明，照人冰玉姿。
群动溺忧患，閟光无同嘻。
寂寥岁将晚，独往歌紫芝。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。